Die teelt-oogmerke in al die stoetkuddes is om 'n groot skaap te verkry wat 'n oop en skoon gesig het, nie hare en steekhaar het nie, en 'n hoë kwaliteit medium tot fyn wol dra. Die drie stoetkuddes bestaan uit omtrent 450 ooie van teelouderdom, en die plan is om hulle op hierdie getal sterkte te hou.
Behalwe hierdie stoetskape, word ook 'n kudde van 1,200 Merino-teelooie en 150 Swartkop-Persies aangehou, asook 'n klein kudde, Angorabokke, wat 'n totaal gee van ongeveer 6,000 stuks kleinvee. Hierdie getal is gedurende die afgelope 15 maande tot 4,500 verminder, deur verkoop, en deur verplasing na ander landbouskole.
ALHOEWEL die skaapboer byna geheel en al op die natuurlike weiding as voeding vir sy diere staatmaak, is dit soms nodig om skape vir 'n kort en selfs vir 'n lang periode van droogte of weidingskaarste van voer te voorsien, en in so 'n geval moet die mees ekonomiese gebruik dan gemaak word van die beskikbare voersoorte, wat gewoonlik skaars en duur is, veral waar 'n groot getal skape betrokke is.